Matúš Špirko

Toto nie je diéta, to je život

Ukážka z elektronickej knihy

Obálka: Martin Javorský

Foto na obálke: Branislav Štefánik

Premena je nový začiatok, ktorý nemá koniec

Táto kniha vám pomôže, ak neviete:

- Ako začať chudnúť, nepodstupovať extrémne diéty a nemeniť drasticky svoj jedálniček.

- Ako sa správne stravovať, kedy jesť, čo jesť a koľko jesť.

- Aké sú zdravé potraviny, aké sú nezdravé potraviny a prečo.

- Ako sa naučiť viac hýbať a nebrať to ako povinnosť, ale zábavu.

- Ako pravidelne trénovať, zlepšovať svoje zdravie a zvyšovať svoju kondíciu.

- Ako počúvať signály svojho tela.

- Prečo uvažovať o chudnutí inak a nebáť sa toho, že by ste to nezvládli.

- Ako rozdeliť chudnutie na malé kroky, ktoré je možné ľahko zvládnuť.

- Ako schudnúť a udržať svoj výsledok pomocou budovania správnych návykov.

- Čo robiť, ak nejde všetko podľa našich predstáv.

- Ako prekonávať samého seba.

- Ako zmeniť životný štýl a spôsob myslenia.

Knihu by som chcel venovať svojej manželke, ktorá ma veľmi podporuje v tom, čo robím, a je mojou oporou v každej situácii. Veľmi si to vážim a som jej za to nesmierne vďačný.

Zároveň sa chcem poďakovať mojej rodine a všetkým mojim blízkym, ktorí veria v to, čo robím.

Prečo som napísal túto knihu?

Volám sa Matúš Špirko a svoj život som zasvätil pomoci ľuďom, ktorí trpia nadváhou, obezitou alebo jednoducho potrebujú byť zdravší, vyzerať lepšie, cítiť sa lepšie a celkovo zmeniť svoj život. Verím, že je to moje životné poslanie a budem schopný aj prostredníctvom tejto knihy pomôcť čo najväčšiemu množstvu ľudí.

Môj príbeh sa začal, keď som mal 14 - 15 rokov. S kamarátmi sme začali posilňovať v malej skromnej pivnici, kde bolo podomácky vyrobené zariadenie na posilňovanie.

Šport ma veľmi bavil, bol som k nemu vedený odmala.

Až keď som začal s posilňovaním, žiadalo sa mi začať o tom vo svojom voľnom čase aj niečo študovať. Pochopil som, že práve vedomosti ma posúvajú vpred a vďaka nim dosahujem celkom slušné výsledky. Môj pokrok neunikol ani mojim kamarátom a začali sa informovať a žiadať ma o rady.

Neskôr som začal trénovať s bratrancom, ktorému som sa stal trénerom, pretože som mu radil ohľadom stravovania, cvičenia a snažil sa ho nejakým spôsobom motivovať.

Po čase bolo na ňom vidieť výsledky a ľudia ma začali vnímať ako človeka, ktorý rozumie danej problematike a stal som sa nimi vyhľadávaným, pretože chceli, aby som pomohol aj im.

Veľmi ma to inšpirovalo a napĺňalo, hlavne vtedy, keď som videl, že sú ľudia spokojní a šťastní, pretože dosiahli to, o čom dlho snívali a ich život sa zmenil k lepšiemu. Najväčší zlom v mojom živote nastal, keď som trénoval chlapca, ktorý nebol veľmi zvyknutý na pochvalu a na to, že by sa mu niečo v živote podarilo.

Videl som na ňom veľký pokrok, zmenil sa a nedalo mi, aby som ho nepochválil. Keď som ho pochválil, jeho tvár sa rozžiarila a videl som, že je veľmi šťastný.

Prežíval šťastie, lebo niečo vo svojom živote dosiahol. Dokázal schudnúť a dopracovať sa k postave, akú vždy chcel.

Keď som to videl a v tom momente si uvedomil, že som tomuto človeku dopomohol zmeniť svoj život a že je teraz vďaka tomu šťastný, mal som z toho až zimomriavky. Cítil som úžasný pocit naplnenia.

Uvedomil som si, že keď sú ľudia okolo mňa šťastní, ja sa vďaka tomu cítim ešte šťastnejší. Povedal som si, že práve tomu musím zasvätiť svoj život a pomáhať ľuďom, aby sa mali lepšie, či už po zdravotnej, vizuálnej alebo psychickej stránke. Verím, že som sa preto narodil a práve to je mojou úlohou na tomto svete.

Moje aktivity sa rozrastali a z mojej záľuby sa postupne stala profesia. Robím to, čo ma baví, a dnes dostávam správy od ľudí z celého sveta, ktorí ma žiadajú o pomoc.

Počas mojich niekoľkoročných skúseností som však zistil, že ľuďom chýbajú základné vedomosti potrebné na to, aby mohli schudnúť, zlepšiť, zdokonaliť svoju postavu, cítiť sa lepšie, byť zdravší, zmeniť svoje uvažovanie, jednoducho zmeniť svoj život, a to je hlavným dôvodom, prečo som sa rozhodol napísať túto knihu: pomôcť ľuďom aspoň takýmto spôsobom. Ponúknuť im vedomosti, skúsenosti a myšlienky, ktoré ich priblížia k svojmu cieľu.

Cesta k chudnutiu, ktorú som v knihe popísal, je založená na postupnej zmene vašich momentálnych návykov, vzorcov správania, myslenia za nové, pretože toto nie je diéta, to je život!

„Ak dbáme o šťastie iných, nachádzame svoje vlastné.“

Anonym

Zopár faktov a rád

Čo je EUFIC?

Európska rada potravinárskych informácií (European Food Information Council, EUFIC) je nezisková organizácia, ktorá poskytuje vedecky podložené informácie o bezpečnosti a akosti potravín, zdraví a výžive médiám, výživovým odborníkom, lekárom, pedagógom a ľuďom ovplyvňujúcim verejnú mienku tak, aby boli pre spotrebiteľov zrozumiteľné.

Z článku „Prieskum rady EUFIC 06/2004“ vyplýva nasledovné:

Jedným z najčastejších problémov súčasnosti v súvislosti so životným štýlom je nadváha. Ťažká nadváha alebo obezita je kľúčovým rizikovým faktorom rozvoja mnohých chronických ochorení, ako sú ochorenia srdca a dýchacích ciest, od inzulínu nezávislá cukrovka alebo cukrovka 2. typu, vysoký krvný tlak, niektoré druhy rakoviny či predčasná smrť.

Nové vedecké štúdie a údaje od životných poisťovní ukazujú, že zdravotné riziká nadbytku telesného tuku sú spojené s už pomerne malým nárastom telesnej hmotnosti, nielen s výraznou obezitou. Obezita a nadváha sú vážne problémy, ktoré predstavujú obrovskú a stále rastúcu finančnú záťaž na národné zdroje. Týmto ochoreniam však možno do veľkej miery predísť rozumnou zmenou životného štýlu. Obezita sa často jednoducho definuje ako stav abnormálneho alebo nadmerného nahromadenia tuku v tukových (adipóznych) tkanivách tela vedúci k zdravotným rizikám. Základnou príčinou je kladná energetická bilancia smerujúca k nárastu hmotnosti, teda stav, keď sa skonzumuje viac kalórií, ako sa spotrebuje. Miera obezity sa za posledných 20 rokov zdvojnásobila a tento trend bude v budúcnosti pokračovať.

[zdroj: European Food Information Council]

Dovoľte mi poskytnúť vám hneď na začiatku jednu základnú radu o tom, ako z tejto knihy vyťažiť maximum. Táto kniha nie je určená na to, aby ste ju prečítali a odložili naspäť do poličky.

Informácie z tejto knihy reálne používajte vo svojom živote. Testujte na sebe, čo vám vyhovuje a čo naopak nie. Každý sme iný a každý dosahuje výsledky pomocou niečoho iného. Niekto sa potrebuje zamerať viac na stravovacie návyky, niekto na tréning a iný na myslenie. Preto sa stále vracajte k tejto knihe a zisťujte, čo vám vyhovuje najviac. Jedine takto môžete schudnúť a čo je hlavné, tento výsledný stav si následne môžete aj udržať.

Ak chcete, aby vám táto kniha pomohla, musíte rešpektovať jedno základné pravidlo. Aké je? Nič z tejto knihy nepomôže človeku, ktorý sa nechce zmeniť. Ak sa skutočne chcete zmeniť, je potrebné denne realizovať kroky, vďaka ktorým dosiahnete chcené výsledky.

„Ak chceš niečo dokázať, nikdy nesmieš ostať len pri slovách, ale začni konať.“

Komu je kniha určená

Ak pociťujete jeden z týchto problémov, v rukách držíte tú správnu knihu...

- stres

- únava

- zvýšené potenie

- pocit gigantického človeka

- slabá sebadôvera

- vysmievanie sa zo strany cudzích ľudí

- negatívne pocity

- obmedzenie v obliekaní - nemožné obliecť si hocičo

- odsudzovanie zo strany cudzích, ale aj známych ľudí

- problém byť s niekým vo vzťahu kvôli postave a výzoru

- celulitída

- neschopnosť nosiť rozpustené vlasy

- nechuť chodiť do spoločnosti

- strach ísť na kúpalisko a obliecť si plavky

- zlé pocity v prítomnosti priateľa, priateľky a pocit, že si zaslúži niekoho lepšieho

- chuť na sladké, slané

- problém zaviazať si šnúrky na topánkach, pretože vám zavadzia brucho a máte nadmernú váhu

- porovnávanie sa s druhými

- pocit, že chudí majú perfektný život bez problémov preto, lebo sú chudí

- pocit, že chudí si môžu dať na seba hocičo a vyzerá to super

- depresia, úzkosť, strach

- lenivosť

- slabý výkon

- dýchavičnosť po vybehnutí schodov či len po prejdení pomerne krátkej vzdialenosti

- množstvo zdravotných problémov

Predtým, ako sa pustíte do premeny

Základnou chybou u väčšiny ľudí, ktorí sa pokúšajú schudnúť, je ich nevedomosť v oblasti zdravého životného štýlu. Druhým nedostatkom je nepripravenosť na takúto premenu. V nasledujúcich riadkoch sa dozviete potrebné informácie a kroky, ktoré je potrebné splniť na to, aby ste naštartovali vašu premenu tým správnym smerom.

Váženie, meranie, fotenie

Predtým, ako začnete s premenou, sa ráno nalačno odvážte a pomerajte bežným krajčírskym metrom. Vykonajte všetky základné merania, ako napríklad obvod pása, stehien, bokov. Ako motiváciu navrhujem, aby ste si zaviedli nejaký zápisník, do ktorého si budete zaznamenávať všetky zmeny.

Vážte sa stále za rovnakých podmienok. Najlepšie ráno, nalačno, na rovnakej váhe, v spodnej bielizni alebo nahí, pretože odevy ovplyvňujú namerané hodnoty.

Dôvod, kvôli ktorému odporúčam takýto postup, je jednoduchý. Už viackrát som zažil, keď mi zhrozený klient zavolal, že sa odvážil a váha mu ukázala o 2 - 5 kg viac. Zdalo sa mi to veľmi čudné, a preto som sa ho opýtal, či sa vážil za rovnakých podmienok. Akú váhu použil a či boli podmienky pri vážení rovnaké ako na začiatku (ráno, nalačno, na rovnakej váhe, v podobnom oblečení alebo bez neho).

Pravda bola nakoniec taká, že sa klient vážil niekedy poobede, oblečený a dokonca na úplne inej váhe.

Na začiatku sa vážil skoro nahý, ráno, nalačno a na vlastnej váhe. Predtým, ako mi volal, sa odvážil poobede, čiže mal v sebe už niekoľko jedál, vypil dostatočné množstvo vody, bol oblečený (rifle, mikina) a vážil sa na váhe vo fitnescentre, ktorá mohla mať úplne inú odchýlku ako jeho domáca váha.

Nezabudnite, váženie a meranie stále za rovnakých podmienok.

Občas ale váha nie je ten najlepší indikátor toho, či chudnete alebo nie. Stáva sa, že sa vaša postava bude meniť, ale na váhe nejaký obrovský rozdiel nezaznamenáte. Nemajte z toho strach, zachovajte pokoj. Môže sa diať to, že sa vaše telo spevní, naberiete nejakú svalovú hmotu, ktorá tiež niečo váži a zároveň spálite tuk, čiže výsledok na váhe nemusí byť obrovský, ale vizuálne môže byť rozdiel omnoho väčší, a práve to je dôvodom na meranie a na odfotenie vašej postavy pred premenou a potom v rámci kontroly aj v priebehu nej.

Meranie je to, čo vám povie o tom, koľko centimetrov ubudlo z pásu a zase naopak. Ukáže vám aj to, koľko centimetrov ste nabrali napr. na bicepse (mám na mysli svalovú hmotu - ide hlavne o chlapov, lebo ženy nenaberajú svalovú hmotu tak ako chlapi, pretože, žiaľ, nemajú na to potrebné množstvo hormónov, takže sa nemusia báť, že keď začnú dvíhať činky, budú mať veľké svaly ako muži).

Párkrát sa mi stalo, že mi klient so strachom napísal kvôli svojej váhe. Vraj mu váha stojí a nie a nie ju pohnúť ďalej. Okamžite som reagoval so žiadosťou, nech sa zmeria. Ihneď mi poslal hodnoty merania a výsledok bol taký, že minimálne ďalší centimeter ubudol - či už z pásu alebo zo stehien. Meranie je úžasný nástroj, ktorý vám hovorí o tom, či dosahujete pokrok alebo nie. Ak nie, je to znamenie, že je niekde chyba a treba vykonať zmeny alebo menšie úpravy, či už v tréningu alebo v strave.

Nezabudnite, že sa môže meniť pomer svalu a tuku, takže vizuálne sa budete meniť, zatiaľ čo váha nemusí zaznamenať výrazný pokrok.

Naďalej môže váha ukazovať rovnaké číslo, ale mení sa vaše správanie a myslenie, a to je veľmi podstatný fakt. Verím, že ak človek na sebe pracuje, stále nejakým spôsobom napreduje, či už fyzicky alebo psychicky.

Takže pamätajte, meníme sa vždy, ak na sebe pracujeme, len sme v tom procese niekedy tak hlboko ponorení, že to už ani sami nevnímame.

Nepreháňajte to s meraním a vážením

U jednej klientky som zažil stav, že sa stala závislou na meraní a vážení. Merala a vážila sa takmer každý deň.

Podľa mňa to vyplynulo z toho, že na začiatku dosahovala celkom pekné výsledky a rada sa merala, pretože vždy, keď videla výsledky na váhe alebo v centimetroch, dodávalo jej to skvelý pocit. Ako sa hovorí, na dobré sa ľahko zvyká, a presne to sa stalo aj jej. Pokrok jej robil radosť, a preto ho vyhľadávala.

Potom prišlo obdobie, kedy sa váha zastavila a začalo to spôsobovať opačný efekt. Miernu demotiváciu a sklamanie.

Celý proces je o trpezlivosti. Dajte tomu čas a ako som už spomínal, nie je to len o váhe a centimetroch, meníte sa aj psychicky, a to je veľmi dôležité. Len na sebe pracujte, buďte pokojní, trpezliví a vytrvalí. Význam tejto premeny si uvedomíte hneď, keď sa začnete lepšie cítiť a príťažlivejšie vyzerať.

Fotografia ukáže najviac

Fotenie na konci tejto cesty mi spôsobuje nesmiernu radosť. Dosť často sa mi stáva, že človek sám neverí, že na fotografii je práve on. Je veľmi prekvapený. Jeho radosť sa nedá ani opísať. Mne to spôsobuje obrovské nadšenie, keď vidím, že ľudia dosiahnu svoj cieľ a sú šťastní. Vtedy sa cítim desaťkrát šťastnejší ako oni práve preto, lebo vidím, že sa im zmenil život a sú za to nesmierne vďační.

Často zažívam, že klient má pocit, že hoci do toho dáva všetko, napriek tomu nedosahuje výsledky.

V takom prípade mu hneď napíšem, aby sa odfotil a následne urobím porovnanie fotografie pred premenou a fotografie aktuálneho stavu. Niekedy sú ľudia na tom tak, že aj keď majú výsledky, stále je ich sebadôvera nízka, a práve fotografia to celé zvráti a začnú si veriť oveľa viac. Stále majú pocit, že nič nedokázali, až kým im nedokážem ich pokrok.

Robte si záznamy o svojich pokrokoch

Na to, aby ste vedeli, či kráčate správnym smerom, potrebujete vykonávať pravidelnú analýzu dosiahnutých pokrokov - vizuálnych, ale aj vnútorných.

Medzi vizuálne patrí fotografia vašej postavy, váženie ráno, nalačno, meranie obvodov tela. Pravidelne si zaznamenávajte tieto hodnoty a porovnávajte si ich s minulosťou, s poslednými dosiahnutými výsledkami a na základe toho viete, či sa vám darí alebo nie. Či sa posúvate vpred alebo nie. Takýto záznam je vhodné robiť raz týždenne. Medzi vnútorné pokroky patria vaše pocity, zmeny správania, návykov, myslenia. Takisto raz týždenne vykonajte záznam a slovne popíšte, ako vnímate, pociťujete svoju zmenu. Tieto záznamy si časom porovnajte s minulými a sledujte, ako sa vám z týždňa na týždeň tvaruje postava a miery sa zlepšujú.

Prekonajte prvotný strach

Prvý tréning s novým klientom alebo novou klientkou je vždy plný strachu, obáv, stresu, trémy zo strany klienta.

Ľudia si myslia, že prišli k nejakému tyranovi, ktorý ich na prvom tréningu zničí a po 5 minútach budú nevládne niekde na podlahe fitnescentra ležať vyčerpaní.

Zažil som aj také prípady, keď klientky prišli na prvý tréning bledé a vystrašené, akoby to mal byť ich posledný deň v živote. Neviem, kvôli čomu vzniklo v ľuďoch také presvedčenie o trénerovi, ale je mi to úprimne ľúto a verím, že to v najbližších rokoch svojím prístupom a prácou s ľuďmi zmením.

Na začiatku procesu premeny a na prvom tréningu, žiaľ, vždy nových klientov maximálne sklamem. Tréningy sú na začiatku nastavené na ich výkonnostnú úroveň, a preto sa im to v porovnaní s ich predstavou zdá, akoby ani nič nerobili. Po prvom tréningu odchádzajú vysmiati, uvoľnení, oddýchnutí. Strach a hrôzostrašné predstavy zrazu opadnú.

Náročnosť tréningov sa zvyšuje postupne. Nie je to tak, že hneď na začiatku sú tréningy extrémne náročné a nezvládnuteľné.

Týmto odsekom chcem odkázať všetkým, ktorí sa boja do toho ísť, pretože si myslia, že to nezvládnu, aby sa nebáli a urobili rozhodnutie, teda nielen rozhodnutie, ale prvý krok a išli na prvý tréning, lebo verte mi, nie je sa čoho báť. Ide to aj inak a táto cesta nie je taká bolestivá a desivá, ako si mnohí myslia.

Pomalým postupným štýlom nastaveným tak, aby ste tréningy a zmeny zvládali, vie prejsť každý, pretože je to každému človeku ušité na mieru, ušité tak, aby to bez vážnych problémov zvládal.

Premena alebo pokus a omyl?

Nefunguje všetko pre všetkých a všetko na všetkých rovnako.

Hoci v knihe nájdete mnoho rád, najlepším expertom ste pre seba vy sami. Vy sa vnímate a cítite najlepšie, a teda len vy najlepšie viete, čo vám funguje a na čo vaše telo reaguje či nereaguje.

Odporúčam vám skúsiť všetko, o čom si myslíte, že vám môže pomôcť a niekedy snáď aj to, o čom si myslíte, že by vám nefungovalo. Možno budete prekvapení, pretože práve to vám zaberie.

Je to pokus a omyl. Zrejme sa vám to zdá ako strata času. Prečo by ste mali skúšať niečo, o čom si myslíte, že vám to nebude fungovať? Ale ako sa to dozviete, ak to neskúsite? Ibaže by ste to už v minulosti skúšali a viete, ako to na vás funguje, respektíve nefunguje.

Radšej to skúsiť a zistiť, či to skutočne na vás funguje alebo nie, ako o tom vedieť, že to existuje, no nikdy to neskúsiť a neustále stáť na mieste.

Je to dlhodobý proces hľadania tých najvhodnejších metód a princípov práve pre vás.

Ak to už raz nájdete, budete vedieť, čoho sa máte držať. Takže skúšajte, testujte na sebe, vnímajte, sledujte svoje telo, sledujte svoje reakcie na akúkoľvek metódu, princíp, ktorý na sebe otestujete.

Strava, pohyb, myslenie a vplyv na pracovnú produktivitu

Strava, pohyb a myslenie majú obrovský vplyv na to, aký mentálny a fyzický výkon podáte. Tieto dve oblasti sú silno prepojené, a preto ak zlyháva fyzická stránka, zlyháva aj psychická stránka človeka, a to isté platí aj naopak. To znamená, že ak sa začnete starať o svoje telo, o myseľ a o to, čím ich živíte, vďaka tomu sa zlepší vaša fyzická a mentálna forma.

Uvediem príklad, ako môže lepšia forma vašej postavy ovplyvniť vašu psychickú stránku. Predstavte si, že ste sa pustili do premeny a máte za sebou povedzme dva mesiace. Podarilo sa vám schudnúť 6 kg a pociťujete radosť. Ľudia na vás vidia pokrok, a preto nešetria chválou. Zakaždým, čo dostanete od ľudí kompliment a pochvalu, sa cítite skvelo. Cítite, že to celé má zmysel, každá jedna pochvala vám dodáva energiu a vaše sebavedomie rastie. Ste motivovaní a chcete viac, máte radosť z toho, že to funguje, viac sa usmievate, tešíte sa, rastiete v pocitoch, a to všetko ovplyvňuje v pozitívnom smere vašu psychiku, prechádzate od negatívnych pocitov k pozitívnym a formuje sa z vás lepší človek. Sebavedomie rastie, chuť byť aktívny a posúvať sa vpred ešte viac.

Toto sú znaky toho, ako premena ovplyvňuje vašu psychickú stránku. Hneď ako sa cítite v lepšej forme a vaša psychická stránka je vďaka týmto dobrým pocitom na lepšej úrovni, ste schopní podávať v práci lepšie výkony, lebo ste pozitívne naladení, máte chuť žiť, máte energiu na nové projekty, nové nápady, vidíte veci jasnejšie, vyžaruje z vás pozitívna energia. Máte chuť prekonávať prekážky, viete sa vyrovnať s ťažkými situáciami lepšie ako v minulosti. Nastáva prevrat vo vašom myslení, cítení a správaní. Na druhej strane, ak si predstavíte človeka, ktorý je so sebou nespokojný, necíti sa dobre vo svojom tele, má sklon k sťažovaniu sa, je negatívnejšie naladený, skôr sa dokáže unaviť, nemá toľko chuti a vytrvalosti pri práci na projekte. Únava prichádza aj po každom ťažkom jedle, a to vám uberá z produktivity, lebo vtedy, keď by ste mohli a mali v práci zabrať, potrebuje oddych, lebo tie ťažké jedlá má telo problém stráviť a vy cítite, ako vás to unavuje a spôsobuje to neschopnosť sústrediť sa na dôležité úlohy. Naopak, človek, ktorý sa stravuje zdravo a ľahko, nezaťažuje zbytočne svoj organizmus, a preto má uvoľnenú energiu na činnosti, ktoré sú dôležité a prinesú želané výsledky v požadovaných termínoch. Ďalšou dôležitou vecou je, že ak postupne posúvate svoje hranice v tréningu, premieta sa to aj do vášho života. Predstavte si, že ste začali trénovať a máte za sebou prvé štyri týždne. Po štyroch týždňoch už začínate cítiť, že vám tréningové zaťaženie nestačí. Chcete viac, a preto zaradíte do tréningu náročnejšie cviky, ktoré opäť posunú vaše limity. Nastavujete svoju hlavu tak, aby zvládala zložitejšie a náročnejšie veci. Možno si to neuvedomujete, ale posúvate sa vďaka tomu aj mentálne, a to sa premietne do vašej kariéry.

Keď posúvate svoje hranice, limity v tréningu, posúvajú sa aj vo vašom osobnom či pracovnom živote.

V práci budete môcť pracovať na zložitejších projektoch, budete schopní dosahovať lepšie výsledky, budete disciplinovanejší, vytrvalejší, súci nachádzať riešenia. Toto je celý paradox premeny a aktívneho životného štýlu. Funguje to úplne naopak, ako by si možno mnohí mysleli. Nie je to tak, že čím viac ste aktívni, tým viac vás to unavuje, ale posúva to vaše hranice a čím viac ste aktívni, tým viac činnosti ste schopní zvládať a zároveň aj v lepšej kvalite. Možno by vám to v minulosti ani nenapadlo, ale pohyb, strava a vaše myslenie je jedna veľká oblasť, ktorá ovplyvní váš život vo všetkých smeroch a takisto aj ľudí, ktorí sú okolo vás. Ak sa začnete stravovať kvalitnejšie, pravidelne sa hýbať, učiť sa inak myslieť, rozhodovať sa a konať, začne sa z vás formovať iný človek. Človek schopný byť dlhodobo správne naladený, človek, ktorý pôsobí ako magnet na ľudí, človek, ktorý k sebe priťahuje príležitosti, človek, ktorý dosahuje v práci perfektné výsledky, človek, ktorý má veľkú chuť niečo dosiahnuť, človek, ktorý je energický, húževnatý a hladný po svojich cieľoch.

Verte mi, začnite na sebe pracovať. Zlepšite svoj životný štýl a začne sa vám dariť aj vo vašom pracovnom živote. Stanete sa lepším zamestnancom alebo podnikateľom. Budete produktívnejší a dosiahnete také výsledky, o ktorých ste v minulosti len snívali. Naučíte sa dosahovať ciele v chudnutí, formovaní postavy a tie isté princípy uplatníte aj vo vašom profesijnom a osobnom živote. Rovnakým spôsobom si budete plniť svoje pracovné ciele. Stačí si ich určiť, vytvoriť si k tomu plán a jeho dodržiavaním sa každý deň, krok po kroku k vašim cieľom približovať. Stanete sa silnejšou oporou vašej rodine. Budete schopní udržiavať kvalitnejšie medziľudské vzťahy.

Reťazec pokračuje ďalej

Ľudia uvidia na vás zmenu a budú chcieť tiež dosiahnuť niečo podobné. Začnú sa k vám pridávať, začnú sa pýtať, ako ste to dosiahli, začnete ovplyvňovať svoje okolie. Jeden z mojich klientov, podnikateľ, je toho krásnym príkladom. Jeho zamestnanci si všimli, ako napreduje, ako sa zmenil k lepšiemu a ovplyvnilo ich to tak, že začali trénovať s ním. Utužilo to ich vzťahy, zlepšilo chod firmy, stali sa produktívnejšími a schopnejšími čeliť novým výzvam. Budete môcť dosiahnuť všetko, čo som popísal a ešte omnoho viac, stačí v to veriť a konať podľa toho.

Finančná stránka premeny

Bude pre mňa premena finančne náročná? Áno alebo nie? Všetko sa dá prispôsobiť. Vždy je otázkou, koľko chcete do seba investovať a koľko si môžete dovoliť.

Každý jeden finančný aspekt, ktorý súvisí s premenou, sa dá upraviť tak, aby vám to vychádzalo a aby vás to nedostávalo do finančných problémov.

Na čo všetko budem potrebovať financie?

Najväčším výdavkom bude strava. Denná čiastka za stravu sa môže pohybovať od cca 7 € do 25 € (veľmi hrubý odhad za približne päť jedál denne).

Ďalším nákladom je fitnescentrum alebo športový klub, hala. Mesačne pri 4 - 5 tréningoch týždenne sa cena môže pohybovať od 17 € do 150 € a viac (veľmi hrubý odhad, všetko závisí aj od lokality, v ktorej žijete, podľa toho sa cena mení).

Ďalšou položkou je tréner, kde sa cena pohybuje od 50 € do 150 – 200 € a viac mesačne.

Doplnky výživy približne 20 – 100 € mesačne za základné doplnky, ktoré vám môžu pomôcť pri premene.

Športové oblečenie môže byť ďalšou položkou, do ktorej investujete a cena je veľmi rôzna, no v tomto prípade sa nedá kalkulovať na mesiac, pretože oblečenie vám vydrží dlhšie. Cena za nákup veľmi závisí od vašich finančných možností a od vašej náročnosti.

K týmto položkám sa môžu pridať aj ďalšie, podľa mňa veľmi dôležité položky, ako napr. cestovné, ak cestujete na tréning alebo wellness, relax, masáže, rehabilitácie...

Toto je bežné financovanie, ale existujú aj lacnejšie možnosti, ako som už v úvode spomínal, všetko sa dá prispôsobiť.

Predpokladajme, že nechceme do toho priveľa investovať, lebo si to nemôžeme momentálne dovoliť, ale naša túžba zmeniť svoju postavu a takisto svoj život je veľmi silná. Čo v takom prípade?

Vždy existuje riešenie, cesta, iný spôsob.

Lacnejšia forma premeny - vždy sa dá nájsť spôsob

Do stravy môžete investovať menej a tiež to bude mať efekt. Nemusíte jesť každý deň mäso a tie najdrahšie ryby. Dá sa fungovať aj na strukovinách, zelenine, lacnejších rybách (namiesto lososa si dáme napr. aljašskú tresku), celkovo lacnejších potravinách (každá značka potraviny má rôznu cenu, máte možnosť vybrať si tú lacnejšiu).

Množstvo jedál, ako napríklad celozrnný, špaldový chlieb alebo rôzne proteínové tyčinky či rôzne orechové maslá, všetko to, čo by bežne v obchode stálo vyššiu sumu peňazí, si môžete vyrobiť doma aj sami, vyjde vás to lacnejšie a budete mať zo seba ešte lepší pocit, pretože si dokážete niečo sami pripraviť. Takže čo sa týka jedla, vždy sa dajú nájsť lacnejšie alternatívy.

Nemusíte investovať ani do fitnescentra, ani do športového klubu či haly, ale môžete cvičiť v pohodlí domova, vonku, behať v prírode, jednoducho robiť všetko zadarmo. Nachádzať tie najlacnejšie riešenia.

Relaxovať sa dá tiež lacnejšie. Relaxom môže byť aj prechádzka v prírode, ktorá vás nebude stáť nič, alebo teplý relaxačný kúpeľ doma, či uvoľňujúci strečing alebo joga.

Zhrnutie

Skôr ako začnete postupne meniť svoj životný štýl, je potrebné vykonať tieto kroky:

1. Odvážte sa.

2. Vykonajte merania obvodov vášho tela.

3. Odfoťte sa.

4. Prekonajte prvotný strach.

5. Nebojte sa experimentovať.

Všetky tieto kroky je potrebné vykonať preto, aby ste počas svojej premeny vedeli sledovať svoje pokroky.

Verím, že z toho vyjdete ako víťaz.

Predtým, ako prejdeme na stravovanie, ponúkam krátky príbeh Marianny Olekšákovej.

Príbeh Marianny Olekšákovej

Moja hmotnosť nikdy nebola ideálna, vyskúšala som rôzne diéty, cvičenia a redukčné programy, všetky metódou pokus/omyl. Postupne som sa po sérii rýchlych poklesov hmotnosti a následného jojo efektu vypracovala do podoby, v ktorej som sa už nepáčila sama sebe. Vedela som, že môj problém s nadváhou sama nezvládnem. Dlho som hľadala toho správneho človeka, ktorý by mi pomohol. Na Matúša som natrafila náhodou, cez kamošku mojej kamošky. Po zhliadnutí jeho videí a výsledkov, ktoré dosiahli jeho klienti, som tušila, že s ním to dokážem. Presvedčila som sa o tom už pri prvom stretnutí, na prvý pohľad sympatický a skromný chalan si získal moju dôveru pripravenosťou, odbornými vedomosťami, profesionálnym prístupom a v neposlednom rade pozitívnou energiou. Moja spolupráca s ním nespočívala len vo vypracovaní uniformného stravovacieho a cvičebného programu, ale bola o intenzívnej starostlivosti s ohľadom na zdravotný stav, stravovacie a výkonnostné možnosti.

Matúš zmenil môj pohľad na samu seba, na jedlo a pohyb. Počas našej spolupráce fungoval nie iba ako tréner, ale i psychológ, poradca, motivátor... A čo je veľmi dôležité, učil ma nie iba to, ako mám fungovať v období, keď chcem schudnúť, ale aj ďalej po ukončení našej spolupráce. V súčasnosti mám za sebou pre mňa veľký úspech, „zmenšila“ som sa o dve konfekčné veľkosti, ale ešte nie som na konci, pokračujem v dosahovaní vytúženej postavy. Som však na dobrej ceste, na ktorú ma naviedol práve Matúš. Som rada, že som ho stretla. :-)

„Boh mi dodáva pokoj akceptovať veci, ktoré nemôžem zmeniť, odvahu zmeniť veci, ktoré zmeniť môžem a rozum pochopiť ten rozdiel.“

(Reinhold Niebuhr)

ISBN 978-80-972589-0-0

Vytvorenie elektronickej verzie Dibuk, s. r. o., 2017

Vytvorené prostredníctvom Publico.sk

Table of Contents

Komu je kniha určená

Predtým, ako sa pustíte do premeny